pythainlp/thaigov-v2-corpus-22032023 huggingface dataset:
วันศุกร์ที่ 21 ตุลาคม 2565
ไอแบงก์ จัด Soft Loan ฟื้นฟูและรองรับธุรกิจที่กำลังปรับตัว
ไอแบงก์ออกโครงการสินเชื่อ Soft Loan ฟื้นฟูธุรกิจ เพื่อให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของเชื้อไวรัส COVID-19 และเพื่อเป็นแหล่งเงินทุนต้นทุนต่ำให้แก่ผู้ประกอบธุรกิจที่ยังมีศักยภาพให้สามารถดำเนินธุรกิจ
ธนาคารอิสลามแห่งประเทศไทย (ไอแบงก์) ออกโครงการสินเชื่ออัตรากำไรต่ำ Soft Loan สำหรับลูกค้าเดิมของธนาคารและลูกค้ารายใหม่ คิดอัตรากำไรเพียง 2% ต่อปี ในระยะเวลา 2 ปีแรก ผ่อนนานสูงสุด 5 ปี โดย 6 เดือนแรก ไอแบงก์กำหนดให้ลูกค้าชำระเฉพาะในส่วนของเงินต้นไม่ต้องชำระส่วนของกำไร ทั้งนี้ เพื่อเป็นการช่วยเหลือผู้ประกอบการในการฟื้นฟูธุรกิจ เสริมสภาพคล่อง และรองรับธุรกิจที่กำลังปรับตัวภายหลังสถานการณ์การระบาดของเชื้อไวรัสโคโรนา 2019 ท่ามกลางกระแสการเปลี่ยนแปลงของโลก
ไอแบงก์ ได้มีการออกโครงการสินเชื่อ Soft Loan ฟื้นฟูธุรกิจ เพื่อให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของเชื้อไวรัส COVID-19 และเพื่อเป็นแหล่งเงินทุนต้นทุนต่ำให้แก่ผู้ประกอบธุรกิจที่ยังมีศักยภาพให้สามารถดำเนินธุรกิจมาตั้งแต่ 26 เมษายน 2564 แล้ว โดยล่าสุด ไอแบงก์ ได้มีการปรับหลักเกณฑ์เพิ่มเติม ตามมาตรการของธนาคารแห่งประเทศไทย ประกอบด้วยวงเงินในการให้ความช่วยเหลือตามวัตถุประสงค์ ดังนี้
1. สินเชื่อเพื่อการฟื้นฟู (วงเงินที่ไม่ใช่สินเชื่อเพื่อการปรับตัว) มีวัตถุประสงค์เพื่อเสริมสภาพคล่องในการประกอบธุรกิจ ลดผลกระทบต่อการจ้างงาน และฟื้นฟูการดำเนินกิจการ ทั้งนี้ ไม่รวมถึงการ Refinance ประกอบด้วยสินเชื่อที่มีกำหนดระยะเวลา และสินเชื่อวงเงินทุนหมุนเวียนประเภทตั๋วสัญญาใช้เงิน กรณีลูกค้าเดิมของธนาคาร ให้วงเงินไม่เกิน 30% พิจารณาจากวงเงินสินเชื่อรวมที่มีอยู่กับธนาคาร และไม่รวมภาระผูกพันและสินเชื่อเพื่ออุปโภคบริโภค ณ วันที่ 31 ธันวาคม 2562 หรือ ณ วันที่ 28 กุมภาพันธ์ 2564 แล้วแต่จำนวนใดจะสูงกว่า วงเงินรวมสูงสุดไม่เกิน 150 ล้านบาท และกรณีลูกค้าใหม่ ให้วงเงินไม่เกิน 50 ล้านบาท (รวมทุกสถาบันการเงิน) สำหรับระยะเวลาการผ่อนชำระ หากเป็นสินเชื่อที่มีกำหนดระยะเวลาผ่อนชำระคืนไม่เกิน 5 ปี ปลอดชำระกำไร 6 เดือนแรก (ชำระเฉพาะเงินต้น) และวงเงินทุนหมุนเวียนทบทวนวงเงินทุกปี ปลอดชำระกำไร 6 เดือนแรก (ชำระเฉพาะเงินต้น) เช่นกัน
2. สินเชื่อเพื่อการปรับตัวทางธุรกิจ (วงเงินสินเชื่อเพื่อการปรับตัว) เป็นสินเชื่อเพื่อการลงทุน หรือการปรับปรุงหรือพัฒนาในเรื่องของเครื่องจักร อุปกรณ์เครื่องมือเครื่องใช้ ตลอดจนระบบหรือกระบวนการต่าง ๆ ที่เป็นการเสริมศักยภาพธุรกิจให้สามารถแข่งขันและดำเนินการต่อได้อย่างยั่งยืน ทั้งจากกระแสดิจิทัลเทคโนโลยีใหม่ การดำเนินธุรกิจที่เป็นมิตรกับสิ่งแวดล้อม หรือนวัตกรรมแห่งโลก ผ่อนชำระได้นานสูงสุด 5 ปี กรณีลูกค้าเดิมของธนาคาร ให้วงเงินสินเชื่อสูงสุดไม่เกิน 150 ล้านบาท กรณีลูกค้าใหม่ ให้วงเงินสินเชื่อสูงสุดไม่เกิน 150 ล้านบาท รวมทุกสถาบันการเงิน
นอกจากยังฟรีค่าธรรมเนียมการให้สินเชื่อ เช่น ค่าธรรมเนียม Front end Fee และค่าธรรมเนียมจัดทำนิติกรรมสัญญา
ผู้สนใจสามารถติดต่อขอสินเชื่อได้ที่ ไอแบงก์ ทุกสาขาใกล้บ้านท่าน ตั้งแต่วันนี้ - 3 เมษายน 2566 หรือหรือจนกว่าจะเต็มวงเงิน หรือตามที่ ธปท.กำหนด สอบถามข้อมูลเพิ่มเติมได้ที่ iBank Call Center 1302 หรือ แชททาง Messenger : Islamic Bank of Thailand - ibank (@ibank.th) และ Line : iBank 4 all (@ibank)
วันอังคารที่ 6 กันยายน 2565
ครม.ไฟเขียวกำหนดให้ นกชนหิน เป็นสัตว์ป่าสงวนลำดับที่ 20 หลังถูกคุกคามอย่างหนัก มีอยู่ในธรรมชาติไม่เกิน 100 ตัว
ครม.ไฟเขียวกำหนดให้ นกชนหิน เป็นสัตว์ป่าสงวนลำดับที่ 20 หลังถูกคุกคามอย่างหนัก มีอยู่ในธรรมชาติไม่เกิน 100 ตัว
วันที่ 6 กันยายน 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติหลักการร่างพระราชกฤษฎีกากำหนดให้สัตว์ป่าบางชนิดเป็นสัตว์ป่าสงวนเพิ่มเติม ซึ่งได้แก่นกชนหิน (Rhinoplex Vigil) โดยจะเป็นสัตว์ป่าสงวนลำดับที่ 20 ตามที่กระทรวงทรัพยากรธรรมชาติและสิ่งแวดล้อมเสนอ เนื่องจากนกชนหินเป็นสัตว์ป่าหายาก ใกล้สูญพันธุ์ จำเป็นต้องสงวนและอนุรักษ์ไว้อย่างเข้มงวด ปัจจุบันมีนกชนหินในธรรมชาติเหลืออยู่น้อยมาก ประมาณไม่เกิน 100 ตัว และมีปัจจัยคุกคามสูง เนื่องจากนกชนหินมีโหนกที่ตันและสวยงามเหมือนลักษณะของงาช้าง ทำให้เป็นที่ต้องการของตลาดค้าสัตว์ป่า ส่งผลให้เกิดการลักลอบล่านกชนหินอย่างมาก จนกระทั่งมีความเสี่ยงต่อการสูญพันธุ์เป็นอย่างยิ่ง ถึงแม้จะกำหนดให้เป็นสัตว์ป่าคุ้มครองลำดับที่ 410 แล้วก็ตาม จึงต้องยกระดับการคุ้มครองให้เป็นสัตว์ป่าสงวน
ทั้งนี้นอกจากเป็นการยกระดับการคุ้มครองทางกฎหมายที่เข้มงวดแล้ว ยังเป็นการสร้างความตระหนักในการอนุรักษ์ให้สอดคล้องกับสถานการณ์การอนุรักษ์สัตว์ป่าที่ใกล้สูญพันธุ์ในระดับนานาชาติ ประกอบกับประเทศไทยได้เข้าร่วมเป็นภาคีอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์(CITES) ซึ่งมีพันธกรณีที่จะต้องปฏิบัติตามอนุสัญญาที่กำหนดให้ประเทศสมาชิกต้องมีมาตรการในการสงวนและคุ้มครองสัตว์ป่าอย่างเหมาะสม โดยนกชนหิน เป็นนกเงือก 1ใน 13 ชนิดของไทย มีการกระจายเฉพาะตั้งแต่จังหวัดชุมพรจนถึงจังหวัดนราธิวาส พบเป็นกลุ่มขนาดเล็กในป่าดิบชื้นระดับต่ำ โดยมีกลุ่มประชากรหลักอยู่ในอุทยานแห่งชาติบูโด-สุไหงปาดี เขตรักษาพันธุ์สัตว์ป่าฮาลา-บาลา และเขตรักษาพันธุ์สัตว์ป่าคลองแสง
น.ส.ไตรศุลีกล่าวว่า ตามพระราชบัญญัติสงวนและคุ้มครองสัตว์ป่า พ.ศ. 2562 ได้บัญญัติให้อธิบดีกรมอุทยานแห่งชาติ สัตว์ป่าและพันธุ์พืช โดยความเห็นชอบของคณะกรรมการสงวนและคุ้มครองสัตว์ป่า หากเห็นว่าสัตว์ป่าชนิดใดสมควรกำหนดเป็นสัตว์ป่าสงวนเพิ่มเติมจากที่กำหนดไว้ในท้ายพระราชบัญญัติ สามารถตราเป็นพระราชกฤษฎีกาได้ ซึ่งสัตว์ป่าสงวนท้ายพระราชบัญญัตินี้ ปัจจุบันมี 4 จำพวก 19 ชนิด ดังนี้ สัตว์เลี้ยงลูกด้วยนม ได้แก่ กระซู่ กวางผา กูปรีหรือโคไพร เก้งหม้อ ควายป่า พะยูนหรือหมูน้ำ แมวลายหินอ่อน แรด ละองหรือละมั่ง เลียงผา วาฬบรูด้า วาฬโอมูระ สมเสร็จ และสมัน สัตว์ป่าจำพวกนก ได้แก่ นกกระเรียน นกเจ้าฟ้าหญิงสิรินธร นกแต้วแล้วท้องดำ สัตว์ป่าจำพวกสัตว์เลื้อยคลาน ได้แก่เต่ามะเฟือง และสัตว์ป่าจำพวกปลา ได้แก่ ปลาฉลามวาฬ
วันศุกร์ที่ 30 กันยายน 2565
Govt Spokesperson: Gen. Prayut respects Constitutional Court’s verdict and thanks Thai people for moral support
Govt Spokesperson: Gen. Prayut respects Constitutional Court’s verdict and thanks Thai people for moral support
September 30, 2022, Deputy Secretary-General to the Prime Minister and Acting Government Spokesperson Anucha Burapachaisri disclosed Prime Minister and Defense Minister Gen. Prayut Chan-o-cha’s reaction over the ruling of the Constitutional Court on the issue of his 8-year tenure that the Prime Minister respects the court’s verdict, and thanks the Thai people for constant moral support.
Throughout the past month, the Prime Minister took the opportunity to contemplate the need to maximize the rest of the Government’s tenure in pushing forward and completing a number of projects and initiatives, especially mega infrastructure projects, in a bid to transform Thailand toward prosperity and advancement for the future of our next generations.
วันพุธที่ 12 ตุลาคม 2565
รองปลัด มท. นำข้าราชการร่วมทำกิจกรรมจิตอาสาบรรจุกระสอบทรายป้องกันน้ำท่วม เนื่องในวันคล้ายวันสวรรคต รัชกาลที่ 9 13 ตุลาคม 2565
รองปลัด มท. นำข้าราชการร่วมทำกิจกรรมจิตอาสาบำเพ็ญสาธารณประโยชน์บรรจุกระสอบทรายป้องกันน้ำท่วม เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2565
วันนี้ (12 ต.ค. 65) เวลา 13.40 น. ที่สวนป่าเฉลิมพระเกียรติ ใต้สะพานสาทร (สะพานตากสิน) เขตคลองสาน กรุงเทพฯ นายสุทธิพงษ์ จุลเจริญ ปลัดกระทรวงมหาดไทย มอบหมายให้ นายพรพจน์ เพ็ญพาส รองปลัดกระทรวงมหาดไทย หัวหน้ากลุ่มภารกิจด้านกิจการความมั่นคงภายใน เป็นประธานกิจกรรมจิตอาสาบำเพ็ญสาธารณประโยชน์ เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2565 โดยมี นายกฤษณะ พินิจ ผู้อำนวยการสำนักพัฒนาและส่งเสริมการบริหารราชการจังหวัด นายชัยรัตน์ แก้วเพียงเพ็ญ หัวหน้าสำนักงานคณะกรรมการมาตรฐานการบริหารงานบุคคลส่วนท้องถิ่น ผู้เชี่ยวชาญ ผู้อำนวยการกลุ่มงาน ข้าราชการ เจ้าหน้าที่สำนักงานปลัดกระทรวงมหาดไทย และกรุงเทพมหานคร จำนวนกว่า 100 คน ร่วมกิจกรรม
โอกาสนี้ นายพรพจน์ เพ็ญพาส รองปลัดกระทรวงมหาดไทย นำจิตอาสาพระราชทานร่วมบรรจุกระสอบทราย จำนวนกว่า 500 ถุง ส่งมอบให้กับกรุงเทพมหานครเพื่อใช้ประโยชน์ในการป้องกันน้ำท่วมเขตพื้นที่กรุงเทพมหานคร
นายพรพจน์ เพ็ญพาส รองปลัดกระทรวงมหาดไทย กล่าวว่า กิจกรรมจิตอาสาบำเพ็ญสาธารณประโยชน์ในการบรรจุกระสอบทรายป้องกันน้ำท่วมเขตพื้นที่กรุงเทพมหานครในครั้งนี้ เป็นการแสดงออกถึงความจงรักภักดีและน้อมสำนึกในพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ได้พระราชทานหลักการสำคัญในการทำงานและใช้ชีวิตร่วมกัน นั่นคือ “รู้ รัก สามัคคี” ซึ่งในขณะนี้ พื้นที่กรุงเทพมหานคร กำลังเผชิญสถานการณ์น้ำท่วมจากภาวะน้ำทะเลหนุน และฝนตกหนักในพื้นที่ ส่งผลกระทบต่อพี่น้องประชาชนที่อาศัยบริเวณริมแม่น้ำเจ้าพระยา ซึ่งกิจกรรมในครั้งนี้มีส่วนช่วยในการบรรเทาและลดผลกระทบให้กับประชาชน ซึ่งถือเป็นกิจกรรมตามแนวพระราชดำริของพระบาทสมเด็จพระเจ้าอยู่หัวที่ได้พระราชทานโครงการจิตอาสาพระราชทาน “เราทำความ ดี ด้วยหัวใจ” ด้วยทรงมุ่งหวังให้พสกนิกรทุกหมู่เหล่ามีความสมัครสมาน สามัคคี ร่วมมือร่วมใจประกอบกิจกรรมสาธารณะเพื่อประโยชน์สุขของชุมชนส่วนรวมโดยไม่หวังสิ่งตอบแทนเพื่อให้เกิดความรักความผูกพันใน 4 สถาบันหลักของชาติ คือ สถาบันชาติ สถาบันศาสนา สถาบันพระมหากษัตริย์ และประชาชน
“เนื่องในโอกาสวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2565 ขอเชิญชวนคนไทยทุกหมู่เหล่า ร่วมกันน้อมนำพระบรมราโชวาทและโครงการอันเนื่องมาจากพระราชดำริด้านต่าง ๆ โดยเฉพาะอย่างยิ่งหลักปรัชญาของเศรษฐกิจพอเพียง มาประยุกต์ใช้ในการดำรงชีวิตประจำวัน เพื่อให้เกิดการพัฒนาคุณภาพชีวิตอย่างรอบด้าน และเพื่อเป็นการร้อยรวมพลังแห่งความดีอันเป็นกุศลอันยิ่งใหญ่ จึงขอเชิญชวนทุกท่านได้ร่วมกันทำความดีในรูปแบบและวิธีการที่เหมาะสม เพื่อเป็นการปฏิบัติบูชาถวายเป็นพระราชกุศลแด่พระผู้เป็นที่รักของพวกเราคนไทยทุกคน” นายพรพจน์ฯ กล่าวเพิ่มเติม
วันพุธที่ 7 กันยายน 2565
ออมสิน ประกาศสุดยอดแผนธุรกิจ Product Innovation เพื่อคนฐานราก “สินเชื่อ 30 วัน” คว้าชัย จุดเด่นกู้สั้น สร้างวินัยการออมระยะยาว
ธ.ออมสินจัดการประกวดแผนธุรกิจ GSB Business Case Challenge 2022 ภายใต้โจทย์ “การแก้ไขปัญหาหนี้สินภาคประชาชนฐานราก” ซึ่งเป็นหนึ่งโครงการที่ขับเคลื่อนบทบาทธนาคารเพื่อสังคม โดยเป็นการจุดประกายและระดมความคิดสร้างสรรค์ของนิสิตนักศึกษาคนรุ่นใหม่
นายวิทัย รัตนากร ผู้อำนวยการธนาคารออมสิน เปิดเผยว่า ตามที่ธนาคารได้จัดการประกวดแผนธุรกิจ GSB Business Case Challenge 2022 ภายใต้โจทย์ “การแก้ไขปัญหาหนี้สินภาคประชาชนฐานราก” ซึ่งเป็นหนึ่งโครงการที่ขับเคลื่อนบทบาทธนาคารเพื่อสังคม โดยเป็นการจุดประกายและระดมความคิดสร้างสรรค์ของนิสิตนักศึกษาคนรุ่นใหม่ให้มีส่วนร่วมในการสร้างนวัตกรรมผลิตภัณฑ์ หรือ Product Innovation เพื่อช่วยแก้ไขปัญหาหนี้สินให้กับคนฐานราก ช่วยลดความเหลื่อมล้ำ สร้างโอกาสการเข้าถึงเงินทุนที่เป็นธรรม และยกระดับความมั่นคงทางการเงินในระยะยาวต่อไป ซึ่งถือเป็นปัญหาสำคัญระดับประเทศ สำหรับโครงการฯ ได้ดำเนินการประกวดถึงรอบสุดท้าย พร้อมกับประกาศผลการประกวดแผนธุรกิจแล้ว โดยมี รองศาสตราจารย์ ดร.ธนวรรธน์ พลวิชัย กรรมการธนาคารออมสิน และผู้ทรงคุณวุฒิ ผู้เชี่ยวชาญจากองค์กรชั้นนำระดับประเทศ ให้เกียรติเป็นคณะกรรมการตัดสิน
การประกวดแผนธุรกิจ GSB Business Case Challenge 2022 ได้คัดเลือกทีมนักศึกษาระดับปริญญาตรี จำนวน 10 ทีม จาก 133 ทีมทั่วประเทศ เข้าสู่รอบชิงชนะเลิศ โดยผู้ที่ผ่านการเข้ารอบทั้งหมดได้นำเสนอผลงานและตอบคำถามจากคณะกรรมการ จนเหลือ 5 ทีมสุดท้าย โดยผลการตัดสินปรากฏว่า ทีม "Six Senses" กับผลงาน "สินเชื่อ 30 วัน" ได้รับรางวัลยอดเยี่ยม รับเงินรางวัลมูลค่า 100,000 บาท พร้อมประกาศนียบัตรและโล่รางวัล จากการนำเสนอแผนธุรกิจสินเชื่อ 30 วัน ซึ่งเป็นสินเชื่อระยะสั้นมากที่ไม่เพียงออกแบบมาเพื่อสนับสนุนกลุ่มเป้าหมายอย่างหาบเร่แผงลอยที่ต้องการเงินทุนหมุนเวียนเท่านั้น แต่ยังสนับสนุนการสร้างวินัยทางการเงินระยะยาวและออกแบบมาให้ยืดหยุ่นกับวิถีชีวิตของคนที่มีรายได้ไม่แน่นอนอย่างแท้จริง ซึ่งสามารถตอบโจทย์และนำไปพัฒนาให้เกิดผลลัพธ์ที่เป็นรูปธรรมได้จริง ส่วนอีก 4 ทีม ได้แก่ ทีม "ออม(หนี้)สิน" กับผลงาน "MyMore Application" แพลตฟอร์มที่ส่งเสริมการบริหารทางการเงิน และช่วยสร้างเครดิตในการเข้าถึงแหล่งเงินกู้ในระบบ ทีม "Darari" กับผลงาน "เติมเต็ม" เป็นสินเชื่อดิจิทัลดอกเบี้ยต่ำควบคู่ประกันสังคม ทีม "Hearty Shawls" จากผลงาน "มีกิน มีอนาคต" แอปพลิเคชันช่วยวิเคราะห์และให้คำแนะนำสถานภาพทางการเงินให้กับผู้ให้บริการรถ Taxi วินมอเตอร์ไซด์ และสามล้อ และทีม "227 Consulting" จากผลงาน "สลากให้ ไว้ ยืน" เป็นสลากออมสินที่เจาะกลุ่มคนชอบเสี่ยงโชค เพื่อตัดวงจรการสร้างหนี้สินของคนฐานราก
วันจันทร์ที่ 26 กันยายน 2565
รัฐบาลตั้งวอร์รูม รับมือพายุไต้ฝุ่น “โนรู” เปิดศูนย์ติดตามสถานการณ์ ประเมิน ตรวจสอบสถานการณ์อย่างใกล้ชิด
.....
รัฐบาลเปิดศูนย์อำนวยการติดตามสถานการณ์ พายุไต้ฝุ่น “โนรู (NORU)” ติดตาม ประเมิน รายงานสถานการณ์พายุ ร่วมกับศูนย์อุตุนิยมวิทยาภูมิภาค ทั้ง 5 ศูนย์ ประกอบด้วย ศูนย์อุตุนิยมวิทยาภาคเหนือ จ.เชียงใหม่ ศูนย์อุตุนิยมวิทยาภาคตะวันออกเฉียงเหนือตอนบน จ.ขอนแก่น ศูนย์อุตุนิยมวิทยาภาคตะวันออกเฉียงเหนือตอนล่าง จ.อุบลราชธานี ศูนย์อุตุนิยมวิทยาภาคใต้ฝั่งตะวันออก จ.สงขลา และศูนย์อุตุนิยมวิทยาภาคใต้ฝั่งตะวันตก จ.ภูเก็ต
.
ซึ่งศูนย์อำนวยการฯ จะ Conference ประเมินสถานการณ์สถานีอุตุนิยมวิทยาที่ตั้งอยู่ในจังหวัดที่คาดว่าจะได้รับผลกระทบ หรือบริเวณที่พายุจะเคลื่อนผ่านอย่างแม่นยำ ร่วมกันประเมินสถานการณ์ของพายุ ซึ่งหากมีความรุนแรงจะตรวจวัดสภาพอากาศและปริมาณฝนให้ถี่ขึ้น รวมทั้งสั่งการดำเนินการในพื้นที่ที่จะได้รับผลกระทบ
.
ขณะเดียวกันได้บูรณาการการทำงานร่วมกันของทุกส่วนที่เกี่ยวข้อง เพื่อตรวจสอบ ประเมินสถานการณ์ และให้ทุกฝ่ายได้ให้ความช่วยเหลือ บรรเทาผลกระทบที่อาจเกิดแก่ประชาชนให้ได้มากที่สุด
.
ล่าสุด กรมอุตุนิยมวิทยา อัปเดตเส้นทางพายุไต้ฝุ่น ”โนรู” บริเวณทะเลจีนใต้ตอนกลาง มีความเร็วลมสูงสุดใกล้ศูนย์กลางประมาณ 130 กม./ชม. คาดว่าจะเคลื่อนขึ้นฝั่งบริเวณประเทศเวียดนามตอนกลางในวันที่ 28 ก.ย. 65 และจะอ่อนกำลังลงเป็นพายุโซนร้อนและพายุดีเปรสชันตามลำดับ โดยจะเคลื่อนเข้าปกคลุมภาคตะวันออกเฉียงเหนือตอนกลางของประเทศไทยในวันที่ 29 ก.ย. 65
.
#ไทยคู่ฟ้า#ร่วมต้านโควิด19
-------------------
วันจันทร์ที่ 26 กันยายน 2565
Thailand ready to host APEC Economic Leaders' Meeting and related meetings on Nov 18-19, 2022
Thailand ready to host APEC Economic Leaders' Meeting and related meetings on Nov 18-19, 2022
September 26, 2022, Deputy Secretary-General to the Prime Minister and Acting Government Spokesperson Anucha Burapachaisri affirmed Thailand’s readiness to host the annual APEC Economic Leaders' Meeting and related meetings during November 18-19, 2022. Queen Sirikit National Convention Center (QSNCC) will be used as the main venue of the meetings, while the gala dinner in honor of APEC economic leaders and spouses will be held at the Royal Thai Navy Convention Hall.
All concerned agencies have been working hard to prepare for Thailand’s hosting of the annual APEC Economic Leaders' Meeting and related meetings. The Metropolitan Police Headquarters, responsible for safety and security, has conducted an emergency and crisis response drill for the 2022 APEC Economic Leaders' Meeting and related meetings during September 16-20, 2022.
The gala dinner for APEC economic leaders and spouses has also been planned in line with the Bio-Circular-Green Economy Model (BCG) economic model, which is the key concept of Thailand’s hosting of the APEC 2022. The menu has been designed by Chef Chumpol Jangprai, 1 of the 9 APEC presenters. Food and drink have been carefully selected to showcase creativity and authenticity of the Thai cuisine, using high quality ingredients from community enterprises across the country. Gala dinner tables will be decorated with handicrafts and products from the Support Foundation Of Her Majesty Queen Sirikit the Queen Mother.
According to the Government Spokesperson, the Government and other concerned sectors and agencies have been working in an integrative manner to ensure the country’s preparedness for the hosting of 2022 APEC Economic Leaders' Meeting and related meetings in November. This will be a good opportunity to present Thailand’s uniqueness and identities at the global stage, and the Government would like to call on Thai people to be the good host, and welcome APEC economic leaders and spouses with friendship and hospitality.
วันอาทิตย์ที่ 9 ตุลาคม 2565
รักษาราชการแทนผู้ว่าฯ หนองบัวลำภูเป็นประธานในพิธีพระราชทานน้ำหลวงอาบศพ ผู้เสียชีวิตจากเหตุการณ์ทำร้ายเด็กและประชาชนที่ศูนย์พัฒนาเด็กเล็ก อบต.อุทัยสวรรค์ จ.หนองบัวลำภู
รักษาราชการแทนผู้ว่าฯ หนองบัวลำภูเป็นประธานในพิธีพระราชทานน้ำหลวงอาบศพ ผู้เสียชีวิตจากเหตุการณ์ทำร้ายเด็กและประชาชนที่ศูนย์พัฒนาเด็กเล็กองค์การบริหารส่วนตำบลอุทัยสวรรค์ อ.นากลาง จ.หนองบัวลำภู
เมื่อวันที่ 8 ตุลาคม 2565 เวลา 16.00 น. ที่วัดเทพมงคลพิชัย ตำบลด่านช้าง อำเภอนากลาง จังหวัดหนองบัวลำภู พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานน้ำหลวงอาบศพผู้เสียชีวิตจากเหตุการณ์ทำร้ายเด็กและประชาชนที่ศูนย์พัฒนาเด็กเล็กองค์การบริหารส่วนตำบลอุทัยสวรรค์ อ.นากลาง จ.หนองบัวลำภู โดยมี นายสุวิทย์ จันทร์หวร รองผู้ว่าราชการจังหวัดหนองบัวลำภู รักษาราชการแทนผู้ว่าราชการจังหวัดหนองบัวลำภู เป็นประธานในพิธี
โดยภายหลังพิธีพระราชทานน้ำหลวงอาบศพ นายสุวิทย์ จันทร์หวร รองผู้ว่าราชการจังหวัดหนองบัวลำภู รักษาราชการแทนผู้ว่าราชการจังหวัดหนองบัวลำภู เป็นผู้เชิญพวงมาลาหลวง พวงมาลาของสมเด็จพระนางเจ้า ฯ พระบรมราชินี และพระบรมวงศานุวงศ์ ไปวางที่หน้าหีบศพ
และในเวลา 16.50 น. นายสุวิทย์ จันทร์หวร รองผู้ว่าราชการจังหวัดหนองบัวลำภู รักษาราชการแทนผู้ว่าราชการจังหวัดหนองบัวลำภู เป็นประธานในพิธีบำเพ็ญกุศลสวดพระอภิธรรมศพ โดยมี หัวหน้าส่วนราชการ นายอำเภอ ข้าราชการ กำนัน ผู้ใหญ่บ้าน ผู้บริหารองค์กรปกครองส่วนท้องถิ่น และประชาชนในพื้นที่ ร่วมในพิธี โดยเป็นพระพิธีธรรมจากจังหวัดหนองคาย ประกอบด้วย พระครูสังฆรักษ์ พิทิฐพนธ์ จิรวฑฺฒโน พระสมุห์ธนาธร กนฺตวิโร พระครูสังฆรักษ์ธีร์ธวัช ชวนปญฺโญ และพระมหานพรัตน์ นวรตฺโน
"พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมรับผู้บาดเจ็บไว้เป็นคนไข้ในพระบรมราชานุเคราะห์ และทรงพระกรุณาโปรดเกล้าโปรดกระหม่อมรับศพผู้เสียชีวิตไว้ในพระบรมราชานุเคราะห์ และพระราชทานเพลิงศพเป็นกรณีพิเศษ และทรงมีพระมหากรุณาธิคุณพระราชทานให้ตั้งโรงครัวพระราชทานประกอบอาหาร เพื่อรับรองให้แก่ผู้มาร่วมงานทั้ง 3 วันด้วย" นายสุวิทย์ฯ กล่าว
วันอังคารที่ 30 สิงหาคม 2565
รมว.กห. ย้ำหนุนเสริมสร้างภาคเอกชนแกร่ง เป็นฐานการผลิตใช้เอง ด้านอุตสาหกรรมป้องกันประเทศและความมั่นคงปลอดภัย
พล.อ.คงชีพ ตันตระวาณิชย์ โฆษก กห. เปิดเผยว่า 0930 พล.อ.ประยุทธ์ จันทร์โอชา นรม.และรมว.กห. ได้เป็นประธานในการเปิดงาน Defense & Security 2022 ซึ่งจัดขึ้น ณ ศุนย์แสดงสินค้าอิมแพค เมืองทองธานี ระหว่าง 29 ส.ค.- 1 ก.ย.65
โดยงานดังกล่าว เป็นการจัดแสดงเทคโนโลยีด้านอุตสาหกรรมป้องกันประเทศ เทคโนโลยีเพื่อความมั่นคง และการรักษาความปลอดภัย ซึ่งมีบริษัทต่างๆจากต่างประเทศ ร่วมแสดงผลงานวิจัยและผลิตภัณฑ์
หลังจากนั้น ได้เดินชมการจัดแสดงเทคโนโลยี งานวิจัยและพัฒนาในหน่วยงานสังกัด กห. และเยี่ยมชมเทคโนโลยีผลิตภัณฑ์ด้านความมั่นคง ปลอดภัยและการบรรเทาสาธารณภัยที่ผลิตของภาครัฐ ภาคเอกชนในประเทศและต่างประเทศ โดย พล.อ.ประยุทธ์’ ได้ชื่นชมภาคเอกชนไทย ถึงพัฒนาการและขีดความสามารถด้านอุตสาหกรรมป้องกันประเทศ พร้อมย้ำว่า กห.และรัฐบาล พร้อมสนับสนุนเสริมความแข็งแกร่งของภาคเอกชนภายในประเทศ ให้พร้อมเป็นฐานการผลิตอาวุธยุทโธปกรณ์ ผลิตภัณฑ์ด้านความมั่นคงปลอดภัย และการบรรเทาสาธารณภัย ให้กองทัพและประเทศในภูมิภาค(29 ส.ค.65)
วันพุธที่ 14 กันยายน 2565
นายศักดิ์สยาม ชิดชอบ รัฐมนตรีว่าการกระทรวงคมนาคม ให้ นางมานูเอลา วี. เฟอโร รองประธาน World Bank ประจำเอเชียตะวันออกและภูมิภาคแปซิฟิก ร่วมหารือ
การดำเนินนโยบายและภารกิจเพื่อส่งเสริมการพัฒนาความเชื่อมโยงระหว่างประเทศไทยกับภูมิภาค
นายศักดิ์สยาม ชิดชอบ รัฐมนตรีว่าการกระทรวงคมนาคม ให้ Mrs. Manuela V. Ferro (นางมานูเอลา วี. เฟอโร) รองประธาน World Bank ประจำเอเชียตะวันออกและภูมิภาคแปซิฟิก พร้อมด้วย Mr. Fabrizio Zarcone (นายฟาบริซิโอ ซาร์โคเน) ผู้จัดการ World Bank ประจำประเทศไทย เอเชียตะวันออกและภูมิภาคแปซิฟิก และคณะ เข้าพบ โดยมี นายชยธรรม์ พรหมศร ปลัดกระทรวงคมนาคม นายวีรเดช ชีวาพัฒนานุวงศ์ รักษาการวิศวกรใหญ่กรมทางหลวงชนบท และหน่วยงานที่เกี่ยวข้องเข้าร่วมหารือ ในวันที่ 14 กันยายน 2565 ณ ห้องประชุมกระทรวงคมนาคม
นายศักดิ์สยาม ชิดชอบ กล่าวว่า รู้สึกยินดีและเป็นเกียรติอย่างยิ่งที่มีโอกาสต้อนรับรองประธาน World Bank ประจำเอเชียตะวันออกและภูมิภาคแปซิฟิก และคณะ โดยทั้งสองฝ่ายได้ร่วมหารือเกี่ยวกับการดำเนินนโยบายและภารกิจที่สอดคล้องกัน ทั้งความเป็นไปได้ในการจัดสรรแหล่งเงินกู้โครงการก่อสร้างสะพานข้ามทะเลสาบสงขลา ตำบลเกาะใหญ่ อำเภอกระแสสินธุ์ จังหวัดสงขลา - ตำบลจองถนน อำเภอเขาชัยสน จังหวัดพัทลุง และโครงการก่อสร้างสะพานเชื่อมเกาะลันตา ตำบลเกาะกลาง - ตำบลเกาะลันตาน้อย อำเภอเกาะลันตา จังหวัดกระบี่ ซึ่งทั้งสองโครงการจะเป็นแลนด์มาร์ก (Landmark) ที่สำคัญอีกแห่งหนึ่งในอนาคต ยกระดับคุณภาพชีวิตของประชาชน ส่งเสริมศักยภาพด้านการท่องเที่ยว กระจายรายได้สู่ชุมชน สามารถใช้เป็นเส้นทางอพยพในกรณีเกิดเหตุการณ์ภัยธรรมชาติ กรณีเกิดการเจ็บป่วยฉุกเฉิน เป็นการอำนวยความสะดวกในการคมนาคมขนส่งได้อย่างเต็มประสิทธิภาพ ฝ่ายไทยโดยกรมทางหลวงชนบท (ทช.) มีความพร้อมในการดำเนินงาน ซึ่งได้มอบหมาย ทช. ให้ข้อมูลและประสานการดำเนินการร่วมกับ World Bank อย่างใกล้ชิด ทั้งประเด็นด้านสิ่งแวดล้อมและแนวทางการพัฒนาเศรษฐกิจของพื้นที่
ในโอกาสนี้ รัฐมนตรีว่าการกระทรวงคมนาคม ได้แลกเปลี่ยนข้อคิดเห็นและกล่าวถึงเป้าหมายของกระทรวงคมนาคมในการพัฒนาโครงสร้างพื้นฐานด้านการคมนาคมขนส่ง รวมถึงโครงการ Land Bridge ชุมพร - ระนอง เพิ่มโอกาสในการสร้างอนาคตประเทศ โดยใช้ประโยชน์จากที่ตั้งและภูมิศาสตร์ของไทย เพื่อเป็นทางเลือกการขนส่ง ข้ามมหาสมุทรจากช่องแคบมะละกา และกล่าวประชาสัมพันธ์การเป็นเจ้าภาพคณะทำงานด้านการขนส่งของเอเปค ครั้งที่ 52 (The 52nd APEC Transportation Working Group: TPTWG52) ระหว่างวันที่ 14 - 16 กันยายน 2565 ณ โรงแรม พูลแมน คิง เพาเวอร์ กรุงเทพฯ ภายใต้เป้าหมายหลัก “การขนส่งที่ไร้รอยต่อ อัจฉริยะ และยั่งยืน” (Seamless, Smart and Sustainable Transportation) ซึ่งการประชุมด้านการขนส่งของเอเปค ครั้งที่ 52 มีสมาชิกเขตเศรษฐกิจเอเปคเข้าร่วมประชุมทั้งรูปแบบ Online และ Onsite
วันพฤหัสบดีที่ 15 กันยายน 2565
ดีอีเอส โดยกรมอุตุนิยมวิทยา ร่วมกับ APCC จัดการประชุม APEC Climate Symposium 2022 (APCS 2022) เพื่อแลกเปลี่ยนความรู้
ดีอีเอส โดยกรมอุตุนิยมวิทยา ร่วมกับ APCC จัดการประชุม APEC Climate Symposium 2022 (APCS 2022) เพื่อแลกเปลี่ยนความรู้
วันที่ 15 ก.ย.65 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานในพิธีเปิดการประชุม APEC Climate Symposium 2022 (APCS 2022) ในหัวข้อ “การเสริมสร้างความสามารถในการปรับตัวต่อการเปลี่ยนแปลงสภาพภูมิอากาศของเอเปคด้วยแอปพลิเคชันปัญญาประดิษฐ์ (Enhancing APEC Resilience through AI Applications in Climate Change Adaptation)” โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม ดร.ชมภารี ชมภูรัตน์ อธิบดีกรมอุตุนิยมวิทยา พร้อมด้วย Dr. Do-ShikShin ผู้อำนวยการศูนย์ภูมิอากาศของเอเปค (APCC) Dr. Jin-Ho Yoo ผู้อำนวยการกองศึกษาวิจัยและบริการภูมิอากาศของ APCC ผู้แทนในที่ประชุม ผู้บริหาร ผู้เชี่ยวชาญ นักวิทยาศาสตร์ นักอุตุนิยมวิทยา นักวิชาการ นักวิจัย ผู้ให้บริการอุตุนิยมวิทยา และผู้มีส่วนได้ส่วนเสียที่ดำเนินการเกี่ยวข้องกับด้านสภาพอากาศ ภูมิอากาศ การจัดการภัยพิบัติและการเปลี่ยนแปลงสภาพภูมิอากาศในเอเปค ประมาณ 300 คน เข้าร่วมผ่านสื่อออนไลน์
*************************
วันศุกร์ที่ 23 กันยายน 2565
การสัมมนาเพื่อเพิ่มประสิทธิภาพการบริหารจัดการการบังคับใช้กฎหมายว่าด้วย รง. เกี่ยวกับกากอุตฯ การเงินและพัสดุเกี่ยวกับเงินสินบนรางวัล ฯลฯ (ด้านกฎหมาย)
สำนักงานปลัด ก.อุตฯ จัดสัมมนาเพื่อเพิ่มประสิทธิภาพการบริหารจัดการและการบังคับใช้กฎหมายว่าด้วยโรงงานเกี่ยวกับกากอุตสาหกรรม และการปรับปรุงดำเนินการด้านการเงินและพัสดุ เกี่ยวกับการเงินสินบนรางวัลและค่าใช้จ่ายในการดำเนินงานตามพระราชบัญญัติโรงงาน พ.ศ.2535
จังหวัดชลบุรี : วันนี้ (23 กันยายน 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดการสัมมนาเพื่อเพิ่มประสิทธิภาพการบริหารจัดการและการบังคับใช้กฎหมายว่าด้วยโรงงานเกี่ยวกับกากอุตสาหกรรม และการปรับปรุงดำเนินการด้านการเงินและพัสดุ เกี่ยวกับการเงินสินบนรางวัลและค่าใช้จ่ายในการดำเนินงานตามพระราชบัญญัติโรงงาน พ.ศ.2535 (ด้านกฎหมาย) ซึ่งจัดขึ้นระหว่างวันที่ 22-24 กันยายน 2565 ณ โรงแรม บางแสนเฮอริเทจ จังหวัดชลบุรี โดยมีนายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายเดชา จาตุธนานันท์ นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม ร่วมเปิดการสัมมนา และมีผู้เข้าร่วมสัมมนากว่า 400 คน การสัมมนาดังกล่าวจัดขึ้นเพื่อเพิ่มประสิทธิภาพในการบังคับใช้กฎหมายและสนับสนุนการปฏิบัติงานของพนักงาน เจ้าหน้าที่ เกี่ยวกับการสนับสนุนกำกับดูแลโรงงานอุตสาหกรรมทั่วประเทศ อย่างถูกวิธีและมีประสิทธิภาพ
วันอังคารที่ 25 ตุลาคม 2565
รมว.พม. ดึงภาคีเครือข่าย หนุน จ.พิษณุโลก เป็นฐานผลิตผู้ดูแลผู้สูงอายุมืออาชีพ พร้อมปั้นนักจัดรายการวิทยุเยาวชนคนรุ่นใหม่
รมว.พม. ดึงภาคีเครือข่าย หนุน จ.พิษณุโลก เป็นฐานผลิตผู้ดูแลผู้สูงอายุมืออาชีพ พร้อมปั้นนักจัดรายการวิทยุเยาวชนคนรุ่นใหม่
เมื่อวันที่ 24 ต.ค. 65เวลา 10.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีปฐมนิเทศผู้เข้าร่วมโครงการอบรมหลักสูตรผู้ดูแลผู้สูงอายุ (Care Giver) 420 ชั่วโมง จำนวน 55 คน พร้อมทั้งมอบวุฒิบัตรแก่ผู้เข้าร่วมโครงการอบรมนักจัดรายการวิทยุเยาวชน จำนวน 19 คน และหน่วยงานที่ให้การสนับสนุนการดำเนินงานด้านการพัฒนาสังคม จำนวน 4 หน่วยงาน อีกทั้งมอบประกาศนียบัตรแก่องค์กรสำหรับโครงการที่มีผลงานดีเด่น กองทุนส่งเสริมการจัดสวัสดิการสังคม จำนวน 1 องค์กร 1 โครงการ โดยมีคณะผู้บริหารกระทรวง พม. นายภูสิต สมจิตต์ ผู้ว่าราชการจังหวัดพิษณุโลก ผช.ศ.ดร.ชุมพล เสมาขันธ์ อธิการบดีมหาวิทยาลัยราชภัฏพิบูลสงคราม และผู้แทนภาคีเครือข่าย เข้าร่วมงาน ณ มหาวิทยาลัยราชภัฏพิบูลสงคราม จังหวัดพิษณุโลก
นายจุติ กล่าวว่า กระทรวงการพัฒนาสังคมและความมั่นคงของมนุษย์ (พม.) ร่วมกับสำนักงานสาธารณสุขจังหวัดพิษณุโลก มหาวิทยาลัยราชภัฏพิบูลสงคราม และสำนักงานการศึกษานอกระบบและการศึกษาตามอัธยาศัยจังหวัดพิษณุโลก ได้ลงนามบันทึกข้อตกลงความร่วมมือ (MOU) สำหรับการจัดโครงการอบรมหลักสูตรการดูแลผู้สูงอายุ (Care Giver) 420 ชั่วโมง โดยได้รับงบประมาณสนับสนุนจากสถาบันคุณวุฒิวิชาชีพ (TPQI) ซึ่งโครงการนี้จะเป็นจุดเริ่มต้นในพื้นที่จังหวัดภาคเหนือตอนล่างเพื่อเตรียมความพร้อมเข้าสู่สังคมผู้สูงอายุ และนับเป็นโอกาสทองของประเทศไทยที่จะเตรียมมืออาชีพในการดูแลผู้สูงอายุ ซึ่งหวังว่าเราจะใช้มหาวิทยาลัยราชภัฏพิบูลสงคราม จังหวัดพิษณุโลก เป็นฐานการผลิตมืออาชีพด้านนี้
นายจุติ กล่าวต่อไปว่า จังหวัดพิษณุโลกเป็นจังหวัดหนึ่งที่มีผู้ต้องการมาใช้ชีวิตหลังเกษียณมากที่สุด ประกอบกับมหาวิทยาลัยราชภัฏพิบูลสงคราม มีความพร้อมในการฝึกทักษะมืออาชีพในหลายมิติ ไม่เพียงการดูแลพยาบาลเท่านั้น แต่ยังพร้อมในการดูแลเรื่องสุขภาพจิตใจ ภาษา และเทคโนโลยีด้วย ดังนั้น จังหวัดพิษณุโลกจะเป็นศูนย์กลางในการผลิตมืออาชีพในการดูแลผู้สูงอายุ ซึ่งเราจะสร้างทุนมนุษย์ที่มีคุณภาพ มีอาชีพ มีความเจริญและยั่งยืน นอกจากนี้ ประเทศในยุโรปและอีกหลายประเทศ ยังคงขาดแคลนอาชีพผู้ดูแลผู้สูงอายุ ซึ่งคนไทยต้องเตรียมความพร้อมด้านภาษา เมื่อโลกเปิดแล้ว คนไทยจะต้องพร้อมในการแสดงศักยภาพ ด้วยการมีจิตใจดี และความเอาใจใส่ดูแลผู้สูงอายุ จะเป็นปัจจัยสำคัญที่ทำให้อาชีพนี้เป็นอาชีพที่มั่นคงและยั่งยืนสำหรับคนไทย
นายจุติ กล่าวเพิ่มเติมว่า นอกจากนี้ กระทรวง พม. โดยสำนักงานพัฒนาสังคมและความมั่นคงของมนุษย์จังหวัดพิษณุโลก ได้ร่วมมือกับสถานีวิทยุกระจายเสียงแห่งประเทศไทยจังหวัดพิษณุโลก จัดโครงการอบรมนักจัดรายการวิทยุเยาวชน นับเป็นการสร้างพื้นฐานสำคัญของการสื่อสาร ถ้าการสื่อสารระหว่างภาครัฐ เอกชน และประชาชน มีความลื่นไหล จะทำให้สังคมไทยมีความสุขมากขึ้น เรามีความแตกต่างทางความคิดได้ แต่เราต้องสื่อสารให้เข้าใจซึ่งกันและกัน และเราต้องร่วมมือกันผลิตนักจัดรายการวิทยุเยาวชน เพื่อจะได้เติบโตเป็นผู้ใหญ่ที่มีทั้งทักษะการฟัง การสื่อสาร และการอยู่ร่วมกัน ซึ่งจะทำให้สังคมไทยน่าอยู่และมีความสุขยิ่งขึ้น
วันศุกร์ที่ 4 พฤศจิกายน 2565
“ดีอีเอส”ร่วมมหกรรมร่วมใจแก้หนี้-มีหนี้ต้องแก้ไขเริ่มต้นใหม่อย่างยั่งยืน
“ดีอีเอส”ร่วมมหกรรมร่วมใจแก้หนี้-มีหนี้ต้องแก้ไขเริ่มต้นใหม่อย่างยั่งยืน
วันนี้(4พฤศจิกายน2565) ดร.ณัฐพลณัฏฐสมบูรณ์รองปลัดกระทรวงดิจิทัลเพื่อเศรษฐกิจและสังคมเข้าร่วมพิธีเปิดงานมหกรรมร่วมใจแก้หนี้"มีหนี้ต้องแก้ไขเริ่มต้นใหม่อย่างยั่งยืน"โดยพลเอกประยุทธ์ จันทร์โอชานายกรัฐมนตรีและรัฐมนตรีว่าการกระทรวงกลาโหมผ่านบันทึกวีดิทัศน์โดยกระทรวงการคลังร่วมกับธนาคารแห่งประเทศไทย(ธปท.)เปิดงานเพื่อขับเคลื่อนการแก้ไขหนี้ครัวเรือนและบูรณาการความร่วมมือระหว่างหลายหน่วยงานให้สามารถแก้ไขปัญหาหนี้ให้กับประชาชนและผู้ประกอบการได้อย่างเบ็ดเสร็จณฮอลล์5อิมแพค เมืองทองธานี
**************
วันศุกร์ที่ 4 พฤศจิกายน 2565
​พลเอก ประวิตร ฯ เรียกถกท่าทีไทย ก่อนร่วมประชุมคณะมนตรีคณะกรรมาธิการแม่น้ำโขง สั่งเตรียมรับมือปริมาณน้ำมากลุ่มน้ำโขงตอนล่างปลายปี
พลเอก ประวิตร ฯ เรียกถกท่าทีไทย ก่อนร่วมประชุมคณะมนตรีคณะกรรมาธิการแม่น้ำโขง สั่งเตรียมรับมือปริมาณน้ำมากลุ่มน้ำโขงตอนล่างปลายปี
วันนี้ (4 พฤศจิกายน 2565) เวลา 10.00 น. ณ มูลนิธิอนุรักษ์ป่ารอยต่อฯ พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการแม่น้ำโขงแห่งชาติไทย ครั้งที่ 2/2565 โดยมีเลขา สทนช.พร้อมผู้แทนหน่วยงานที่เกี่ยวข้อง เช่น กระทรวงมหาดไทย กระทรวงเกษตรและสหกรณ์ กรมชลประทาน กรมอุตุนิยมวิทยา กรมทรัพยากรน้ำ กรมประมง และกรมสนธิสัญญาและกฎหมาย เป็นต้น เข้าร่วมการประชุม
ที่ประชุมได้ร่วมพิจารณาและให้ความเห็นชอบในหลักการ กรอบการหารือสำหรับการประชุมคณะมนตรีคณะกันมาธิการแม่น้ำโขงครั้งที่ 29 และการประชุมระหว่างคณะมนตรีคณะกันมาธิการแม่น้ำโขงกับกลุ่มหุ้นส่วนการพัฒนาครั้งที่ 27 ประกอบด้วย 1) ร่างปฏิญญาสำหรับการประชุมสุดยอดผู้นำลุ่มน้ำโขงตอนล่าง ครั้งที่ 4 และกำหนดการประชุมสุดยอดผู้นำลุ่มน้ำโขงตอนล่าง ครั้งที่ 4 ใน เมษายน 2566 และ 2) การอนุมัติแผนการดำเนินงานของคณะกรรมาธิการแม่น้ำโขง ปี 2566-2567
พร้อมกันนี้ ได้รับทราบรายงานสถานการณ์น้ำในลุ่มน้ำตอนล่าง พฤษภาคม – ตุลาคม 2565 ซึ่งคาดว่า ปลายปีจะมีปริมาณน้ำมากจากฤดูฝนและสถานการณ์ “เอนโซ่” (ENSO) รวมทั้งรับทราบโครงการเครือข่ายติดตามเฝ้าระวังหลักแม่น้ำโขง และความคืบหน้าของโครงการไฟฟ้าพลังน้ำเขื่อนสานะคาม สปป.ลาว โดยที่ผ่านมาประเทศไทยได้ เน้นย้ำประเด็นข้อกังวลต่าง ๆในเรื่องเขตแดนและการกัดเซาะในลำน้ำ
พลเอก ประวิตร ฯ ย้ำ ขอให้คำนึงถึงผลประโยชน์ของชาติและเขตแดนเป็นสำคัญ และให้มีการศึกษาข้อมูลผลกระทบข้ามพรมแดนให้ชัดเจน เพื่อปกป้องรักษาผลประโยชน์และความเป็นเอกภาพของประเทศไทย โดยให้พยายามรักษาความร่วมมือกับประเทศสมาชิก เพื่อผลักดันให้เกิดการพัฒนาและใช้ประโยชน์ร่วมกันของแม่น้ำโขงที่ยั่งยืน
พร้อมกันนี้ ขอให้ สทนช.ประสานหน่วยงานที่เกี่ยวข้อง เฝ้าระวังสภาพอากาศและสถานการณ์น้ำโขงตอนล่างช่วงปลายปีอย่างใกล้ชิด โดยให้ความสำคัญกับการแจ้งเตือนประชาชนล่วงหน้าให้ได้เร็วที่สุด เพื่อป้องกันผลกระทบและเตรียมเข้าไปช่วยเหลือดูแลประชาชนที่อาจได้รับผลกระทบในพื้นที่ริมฝั่งโขง
วันอังคารที่ 4 ตุลาคม 2565
แม่สอดก้าวหน้า U2T for BCG ถ่ายทอดองค์ความรู้ พัฒนาผลิตภัณฑ์จากบุก สร้างรายได้สู่ชุมชน
แม่สอดก้าวหน้า U2T for BCG ถ่ายทอดองค์ความรู้ พัฒนาผลิตภัณฑ์จากบุก สร้างรายได้สู่ชุมชน
นางสาวนิสากร จึงเจริญธรรม ที่ปรึกษารัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม กล่าวว่า จังหวัดตาก มีการดำเนินโครงการ U2T for BCG จำนวนทั้งสิ้น 63 ตำบล โดยการกำกับ ดูแล ติดตามของมหาวิทยาลัยเทคโนโลยีราชมงคลล้านนา ตาก ในนาม “หน่วยปฏิบัติการส่วนหน้า อว. จังหวัดตาก” ในการสนับสนุนการพัฒนาจังหวัด เพื่อขับเคลื่อนไทยไปด้วยกัน ของกระทรวงการอุดมศึกษา วิทยาศาสตร์ วิจัยและนวัตรรม(อว.) โดยกำหนดเป้าหมายหลักสำคัญ 5 เป้าหมาย ได้แก่ เกษตรปลอดภัย อาหารปลอดภัย ท่องเที่ยวที่เป็นมิตรต่อสิ่งแวดล้อม เศรษฐกิจสร้างสรรค์จากภูมิปัญญาและวัฒนธรรมท้องถิ่นและเศรษฐกิจหมุนเวียน
นางสาวนิสากร จึงเจริญธรรม กล่าวต่อไปว่า สำหรับพื้นที่ อ.แม่สอด จ.ตาก มีโครงการที่สำคัญและน่าสนใจ คือ โครงการ U2T for BCG กิจกรรมการพัฒนาผลิตภัณฑ์ข้าวเกรียบจากบุก ผลิตภัณฑ์ส่งเสริมการขายออนไลน์และกิจกรรมผลิตภัณฑ์เส้นบะหมี่จากบุก ผ่านผู้เข้าร่วมโครงการจำนวน 8 คน แนวคิดที่นำบุกมาสร้างงานสร้างรายได้ พัฒนาเป็นผลิตภัณฑ์ข้าวเกรียบจากบุก เนื่องจาก บุก (Konjac) เป็นพืชหัวล้มลุกสามารถเติบโตได้ดีใต้ต้นไม้ใหญ่มีถิ่นกำเนิดในจังหวัดตาก โดยสรรพคุณของบุกจะมีสารกลูโคมิแนนเป็นจำนวนมาก ซึ่งเป็นเส้นใยธรรมชาติซึ่งช่วยให้การขับถ่ายได้ดี นอกจากนี้บุกยังเป็นพืชที่รับประทานแล้วรู้สึกอิ่มนานและให้พลังงานในปริมาณต่ำ ซึ่งสามารถนำมาแปรรูปและทำผลิตภัณฑ์ที่สร้างรายได้ให้แก่คนชุมชนและสามารถบริโภคภายในชุมชนได้ เป็นสินค้าที่สวามารถนำไปเป็นรายได้ทั้งนอกและในชุมชน ให้เป็นที่รู้จักอย่างวงกว้าง ซึ่งภายหลังจากการส่งผู้เข้าร่วมโครงการเข้าไปในพื้นที่ ทำให้เกิดกิจกรรมการพัฒนาผลิตภัณฑ์ข้าวเกรียบจากบุกและส่งเสริมการขายออนไลน์และกิจกรรมการพัฒนาผลิตภัณฑ์เส้นบะหมี่จากบุก ซึ่งสร้างมูลค่าเพิ่มให้กับผลิตภัณฑ์และสร้างรายได้ให้กับชุมชน
วันอังคารที่ 20 กันยายน 2565
รมว.สุชาติ ส่ง ‘ที่ปรึกษา’เปิดฝึกอบรมช่างซ่อมบำรุงเครื่องยนต์เล็กทางการเกษตร เพิ่มศักยภาพแรงงานนอกระบบ ฟื้นฟูเศรษฐกิจฐานราก
รมว.สุชาติ ส่ง ‘ที่ปรึกษา’เปิดฝึกอบรมช่างซ่อมบำรุงเครื่องยนต์เล็กทางการเกษตร เพิ่มศักยภาพแรงงานนอกระบบ ฟื้นฟูเศรษฐกิจฐานราก
วันที่20กันยายน2565นายสุชาติชมกลิ่นรัฐมนตรีว่าการกระทรวงแรงงานมอบหมายให้นางธิวัลรัตน์ อังกินันทน์ที่ปรึกษารัฐมนตรีว่าการกระทรวงแรงงานเป็นประธานกล่าวเปิดการฝึกอบรมตามโครงการพัฒนาศักยภาพแรงงานนอกระบบเพื่อเพิ่มขีดความสามารถและฟื้นฟูเศรษฐกิจฐานรากหลักสูตรการฝึกอาชีพเสริมสาขาการซ่อมบำรุงรักษาเครื่องยนต์เล็กเพื่อการเกษตรรุ่นที่1/2565ประจำปีพ.ศ. 2565โดยมีนายอุดมเพชรคุตรองผู้ว่าราชการจังหวัดราชบุรีพร้อมหัวหน้าส่วนราชการสังกัดกระทรวงแรงงานจังหวัดราชบุรีเข้าร่วมในครั้งนี้ด้วยณวิสาหกิจชุมชนแปรรูปสมุนไพรสวนยายเหรียญม.7ต.เตาปูนอ.โพธารามจ.ราชบุรี
นางธิวัลรัตน์กล่าวว่ากระทรวงแรงงานภายใต้การกำกับดูแลของพลเอกประวิตรวงษ์สุวรรณรองนายกรัฐมนตรีและท่านสุชาติชมกลิ่นรัฐมนตรีว่าการกระทรวงแรงงานได้ให้ความสำคัญกับการพัฒนาทักษะอาชีพให้แก่แรงงานนอกระบบและแรงงานคืนถิ่นเพื่อให้สามารถประกอบอาชีพที่เหมาะสมต่อความต้องการของชุมชนเพื่อต่อยอดอาชีพและยกระดับรายได้ให้สูงขึ้นและขับเคลื่อนเศรษฐกิจฐานราก
สำหรับการจัดโครงการดังกล่าวเป็นการช่วยฟื้นฟูและเยี่ยวยาผู้ได้รับผลกระทบทางอาชีพจากสถานการณ์โควิด-19ให้มีศักยภาพสามารถมีส่วนร่วมกิจกรรมทางเศรษฐกิจเพื่อขับเคลื่อนเศรษฐกิจฐานรากของชุมชนได้และการสร้างอาชีพสร้างรายได้เพื่อให้ตรงตามความต้องการประชาชนในพื้นที่
+++++++++++++++++++
กองเผยแพร่และประชาสัมพันธ์
20กันยายน2565
วันอังคารที่ 25 ตุลาคม 2565
รมว.เฮ้ง ห่วงใย เคสลูกจ้างถูกแผ่นคอนกรีตทับเสียชีวิตย่านสาทร สั่ง กสร.จับมือ สปส.ลงพื้นที่ช่วยเหลือด่วน
รัฐมนตรีว่าการกระทรวงแรงงานห่วงเคสลูกจ้างถูกแผ่นคอนกรีตทับเสียชีวิตย่านสาทร สั่งกรมสวัสดิการและคุ้มครองแรงงาน (กสร.) ร่วมกับสำนักงานประกันสังคม (สปส.) ลงพื้นที่เข้าตรวจสอบหาสาเหตุและให้ความช่วยเหลือด้านสิทธิประโยชน์ที่พึงได้รับตามกฎหมาย
รัฐมนตรีว่าการกระทรวงแรงงานห่วงเคสลูกจ้างถูกแผ่นคอนกรีตทับเสียชีวิตย่านสาทร สั่งกรมสวัสดิการและคุ้มครองแรงงาน (กสร.) ร่วมกับสำนักงานประกันสังคม (สปส.) ลงพื้นที่เข้าตรวจสอบหาสาเหตุและให้ความช่วยเหลือด้านสิทธิประโยชน์ที่พึงได้รับตามกฎหมาย พร้อมย้ำนายจ้างให้ปฏิบัติตามกฎหมายความปลอดภัยฯ เพื่อป้องกันการเกิดเหตุซ้ำ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีอุบัติเหตุแผ่นคอนกรีตล้มทับลูกจ้างเสียชีวิต เมื่อเวลาประมาณ 11.00 น. วันที่ 24 ตุลาคม 2565 ที่ผ่านมา สถานที่เกิดเหตุคือ บริษัท ประชุมทองพริ้นติ้ง กรุ๊ป จำกัด ตั้งอยู่เลขที่ 22 ถนนสาทร แขวงยานนาวา เขตสาทร กรุงเทพฯ ซึ่งเป็นโรงพิมพ์เก่าที่อยู่ระหว่างการรื้อถอน ในเบื้องต้นพบว่าผู้เสียชีวิต คือ นายมนัญชัย ปรากฏมาก อายุ 53 ปี ชาวจังหวัดบุรีรัมย์ เป็นคนงานรื้อถอนสิ่งปลูกสร้าง ขณะเกิดเหตุลูกจ้างกำลังนั่งพักหลบแดด แผ่นคอนกรีตซึ่งเป็นพื้นบันไดขนาด 1.5 เมตร ยาว 2 เมตร หนา 8 นิ้ว จำนวน 3 แผ่น ได้ล้มทับร่างทำให้ลูกจ้างเสียชีวิตทันที จากเหตุการณ์สูญเสียดังกล่าว พลเอก ประยุทธ์ จันทร์โอชา นายกรัฐมนตรี และ พลเอก ประวิตร วงษ์สุวรรณ รองนายกรัฐมนตรีที่กำกับดูแลกระทรวงแรงงาน ได้แสดงความเสียใจกับญาติ ครอบครัวของผู้เสียชีวิตผ่านมายังผม และให้ฝากถึงนายจ้างให้ปฏิบัติตามกฎหมายความปลอดภัยในการทำงานอย่างเคร่งครัด เพื่อป้องกันไม่ให้เกิดอุบัติเหตุจากการทำงานเช่นนี้อีก ผมจึงได้สั่งการให้กรมสวัสดิการและคุ้มครองแรงงาน (กสร.) ร่วมกับสำนักงานประกันสังคม (สปส.) เข้าตรวจสอบข้อเท็จจริงเพื่อดำเนินการตามกฎหมาย พร้อมทั้งให้หน่วยงานสังกัดกระทรวงแรงงานให้ความช่วยเหลือด้านสิทธิประโยชน์ที่ญาติผู้เสียชีวิตพึงได้รับในทุกมิติ
ด้านนายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า ผมได้มอบหมายพนักงานตรวจความปลอดภัย สำนักงานสวัสดิการและคุ้มครองแรงงานกรุงเทพมหานครพื้นที่ 1 ศูนย์ความปลอดภัยในการทำงานเขต 11 ( ตลิ่งชัน) ประสานสำนักงานประกันสังคมกรุงเทพมหานครพื้นที่ 11 ร่วมกันลงพื้นที่ตรวจสอบข้อเท็จจริงเพิ่มเติมจากนายจ้างและผู้ที่เกี่ยวข้อง เพื่อดำเนินการช่วยเหลือญาติของลูกจ้างผู้เสียชีวิตให้ได้รับสิทธิประโยชน์ที่พึงได้รับในทุกด้าน โดยจะเชิญนายจ้างมาพบเพื่อสอบข้อเท็จจริง ในวันที่ 28 ตุลาคม 2565 และจะรวบรวมพยานหลักฐานว่านายจ้างมีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 กฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับงานก่อสร้าง พ.ศ.2564 หรือไม่ หากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป ทั้งนี้ หากนายจ้าง/เจ้าของสถานประกอบกิจการใดประสงค์จะสอบถามข้อมูลเพิ่มเติมด้านความปลอดภัยในการทำงาน สามารถปรึกษาได้ที่ กองความปลอดภัยแรงงาน โทร. 0 2448 9128 - 39
วันพุธที่ 2 พฤศจิกายน 2565
การท่าเรือแห่งประเทศไทย สนับสนุนและอำนวยความสะดวกจัดพื้นที่จอดรถสำหรับการประชุม APEC
...
การท่าเรือแห่งประเทศไทย สนับสนุนและอำนวยความสะดวกจัดพื้นที่จอดรถสำหรับการประชุม APEC
การท่าเรือแห่งประเทศไทย (กทท.) กระทรวงคมนาคม สนับสนุนและอำนวยความสะดวกพื้นที่บริเวณโกดังสเตเดี้ยม ตามที่กระทรวงการต่างประเทศขอรับการสนับสนุน เพื่อใช้เป็นจุดจอดพักรอและจุดจอดรถยนต์ประจำของคณะผู้นำเขตเศรษฐกิจเอเปคและผู้แทนระดับสูง ระหว่างการปฏิบัติงานจริงและในช่วงการซักซ้อมขบวนรถยนต์ล่วงหน้า ช่วงเดือนตุลาคม - พฤศจิกายน 2565 ในฐานะที่ประเทศไทยได้รับเกียรติเป็นเจ้าภาพจัดการประชุมผู้นำเขตเศรษฐกิจเอเปค (APEC Economic Leaders' Meeting) ระหว่างวันที่ 14 - 19 พฤศจิกายน 2565 ถือเป็นเวทีการประชุมความร่วมมือทางเศรษฐกิจในภูมิภาคเอเชีย - แปซิฟิก ที่มีความสำคัญระดับโลก มีเป้าหมายหลักเพื่อส่งเสริมการเปิดเสรีการค้าการลงทุนความร่วมมือในทุกมิติในทางความร่วมมือทางเศรษฐกิจ ที่ส่งผลดีต่อเศรษฐกิจของประเทศไทย ณ ศูนย์การประชุมแห่งชาติสิริกิติ์
ทั้งนี้ กทท. มีความภาคภูมิใจที่ได้เป็นส่วนหนึ่งของการสนับสนุนการเป็นเจ้าภาพฯ อีกทั้งยังสามารถประชาสัมพันธ์ศักยภาพของพื้นที่ โดยจะมีโครงการพัฒนาพื้นที่โกดังสเตเดี้ยมดังกล่าว นำออกประมูลพื้นที่ให้เอกชนมาเช่า หรือพัฒนาใช้ในธุรกิจที่เกี่ยวเนื่องในโอกาสต่อไปด้วย
วันเสาร์ที่ 8 ตุลาคม 2565
กสร.เสริมมาตรการความปลอดภัยศูนย์เด็กเล็กฯ ในสังกัด สร้างความมั่นใจผู้ใช้บริการ
กรมสวัสดิการและคุ้มครองแรงงาน (กสร.) ออกประกาศ เรื่อง มาตรการรักษาความปลอดภัยของศูนย์เด็กเล็กวิทยาเขตสิรินทรราชวิทยาลัย ในพระราชูปถัมภ์ เพื่อให้เด็ก บุคลากร รวมถึงผู้ปกครองและผู้มาติดต่อราชการมีความปลอดภัยและมั่นใจในการมารับบริการจากศูนย์ฯ
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) เปิดเผยว่า กรมได้ออกประกาศ เรื่อง มาตรการรักษาความปลอดภัยของศูนย์เด็กเล็กวิทยาเขตสิรินทรราชวิทยาลัย ในพระราชูปถัมภ์ ลงวันที่ 7 ตุลาคม พ.ศ. 2565 เพื่อให้ศูนย์เด็กเล็กฯ ที่อยู่ภายใต้การกำกับ ดูแล ได้แก่ ศูนย์เด็กเล็กวิทยาเขตสิรินธรราชวิทยาลัย ในพระราชูปถัมภ์ จังหวัดนครปฐม และศูนย์เด็กเล็กฯ จังหวัดสมุทรปราการ นำมาตรการดังกล่าวมาใช้ในการดูแลความปลอดภัยในเรื่องต่าง ๆ เช่น ด้านอาคารสถานที่ จัดให้มีเจ้าหน้าที่รักษาความปลอดภัย สำรวจ ตรวจสอบความเรียบร้อยของห้องเรียน อาคารเรียน ห้องปฏิบัติการ ห้องน้ำ ความมั่นคงแข็งแรงของเครื่องเล่นในสนามเด็กเล่น ด้านระบบไฟฟ้า ให้ตรวจสอบสายไฟฟ้า อุปกรณ์เครื่องใช้ไฟฟ้า เครื่องตัดหญ้า เป็นประจำทุกวัน ด้านเจ้าหน้าที่ จัดให้มีเวรผลัดเปลี่ยนหมุนเวียนประจำวันทุกวันทั้งกลางวันและกลางคืน รวมถึงให้คำแนะนำ ให้ความรัก ความเอาใจใส่เด็กปฐมวัย เป็นต้น
นายนิยมฯ กล่าวต่อว่า มาตรการดังกล่าวจะทำให้เด็กปฐมวัย ครูพี่เลี้ยง เจ้าหน้าที่ และบุคคลากร ตลอดจนผู้มาติดต่อราชการปลอดภัยจากอุบัติเหตุ เหตุร้าย อุบัติภัย ภัยพิบัติ สิ่งที่เป็นอันตรายทั้งต่อจิตใจและชีวิต รวมทั้งสร้างความมั่นใจให้กับผู้รับบริการของศูนย์เด็กเล็กมากยิ่งขึ้น
วันศุกร์ที่ 23 กันยายน 2565
สปสช.เปิดให้ผู้ถือบัตรทองสามารถเปลี่ยนหน่วยบริการได้เองผ่านแอปพลิเคชัน สปสช. 4 ครั้ง/ปี อำนวยความสะดวกผู้ต้องไปทำงานหรือศึกษาต่างถิ่น สนับสนุนนโยบายประชาชนเข้าถึงการรักษาเท่าเทียม
สปสช.เปิดให้ผู้ถือบัตรทองสามารถเปลี่ยนหน่วยบริการได้เองผ่านแอปพลิเคชัน สปสช. 4 ครั้ง/ปี อำนวยความสะดวกผู้ต้องไปทำงานหรือศึกษาต่างถิ่น สนับสนุนนโยบายประชาชนเข้าถึงการรักษาเท่าเทียม ทั่วถึง
วันนี้ (23 กันยายน 2565) น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่รัฐบาลได้มีนโยบายให้ประชาชนเข้าถึงบริการด้านการรักษาพยาบาลได้อย่างเท่าเทียมและครอบคลุม ตั้งแต่ต้นปี 2565 เป็นต้นมาได้มีนโยบายให้ประชาชนผู้มีสิทธิตามหลักประกันสุขภาพแห่งชาติ หรือสิทธิบัตรทอง สามารถเข้ารับบริการ ณ หน่วยพยาบาลขั้นปฐมภูมิได้ทุกแห่ง ทั่วประเทศ โดยไม่ต้องใช้ใบส่งตัว
ล่าสุด สำนักงานหลักประกันสุขภาพแห่งชาติ (สปสช.) ยังได้อำนวยความสะดวกให้ประชาชนผู้ถือบัตรทอง สามารถย้ายหน่วยบริการปฐมภูมิได้ด้วยตนเอง เพื่อให้เกิดความสะดวกกับประชาชนที่ไปทำงาน หรือศึกษาต่างถิ่น ทั้งในการเข้ารับรักษาพยาบาลเบื้องต้นและการส่งต่อเมื่อการรักษาเกินขีดความสามารถกว่าหน่วยปฐมภูมิ
น.ส.ไตรศุลี กล่าวว่า ตามหลักเกณฑ์ของ สปสช. จะอนุญาตให้ผู้มีสิทธิบัตรทองย้ายสถานพยาบาลได้ 4 ครั้งต่อปี โดยดำเนินการผ่านแอปพลิเคชัน สปสช. ซึ่งสามารถดาวน์โหลดได้ทั้งโทรศัพท์ระบบ Android และ iOS โดยมีขั้นตอนดำเนินการง่าย ๆ คือ หลังจากลงทะเบียนเข้าใช้งานแล้ว ให้เข้าไปที่เมนูลงทะเบียนเปลี่ยนหน่วยบริการ
จากนั้น ระบบจะแสดงผลที่อยู่ตามทะเบียนบ้าน ในกรณีที่อยู่ปัจจุบันตรงกับบัตรประจำตัวประชาชน ให้เลือกเมนู “ตรง” แล้วถ่ายรูปบัตรประชาชนโดยใช้กล้องหลัง และถ่ายรูปเซลฟีคู่กับบัตรประชาชนโดยใช้กล้องหน้า แต่หากเป็นกรณีที่พักอาศัยไม่ตรงกับบัตรประชาชนเลือกเมนู ไม่ตรง โดยระบบจะให้แนบหลักฐานการพักอาศัยปัจจุบัน เช่น บิลค่าน้ำ ค่าไฟ หรือหนังสือรับรองเจ้าของบ้าน หรือสแกนคิวอาร์โค้ด เพื่อดาวน์โหลดแบบคำร้อง ระบุที่อยู่ปัจจุบัน
จากนั้น ระบบจะแสดงเครือข่ายหน่วยบริการในเขตพื้นที่พักอาศัยที่สามารถเลือกได้ (จำนวนผู้รับบริการยังไม่เต็ม) ให้เลือกเครือข่ายหน่วยบริการที่ต้องการ และกดยืนยันการเลือก ระบบจะแสดงผลว่าได้รับข้อมูลเรียบร้อยแล้ว ให้กดถัดไป จากนั้นสิทธิ ณ หน่วยบริการใหม่จะเกิดขึ้นทันทีโดยไม่ต้องรอ 15 วัน หากต้องการตรวจสอบว่าสิทธิใหม่เกิดขึ้นแล้วหรือไม่ก็สามารถเข้าไปตรวจสอบในเมนูตรวจสอบสิทธิได้
ทั้งนี้ หากประชาชนต้องการตรวจสอบก่อนดำเนินการลงทะเบียน ว่าในพื้นที่พักอาศัยมีหน่วยบริการกี่แห่ง เต็มแล้วหรือไม่ สามารถย้ายสิทธิเข้าได้หรือไม่ สามารถโทรสอบถามและปรึกษาเจ้าหน้าที่ได้ที่ สายด่วน สปสช. 1330 หรือหาข้อมูลเพิ่มเติมได้ที่ ไลน์ สปสช. @nhso หรือคลิกที่นี่ และ Facebook : สำนักงานหลักประกันสุขภาพแห่งชาติ https://www.facebook.com/NHSO.Thailand
.......................
วันจันทร์ที่ 17 ตุลาคม 2565
​รองนายกฯ พล.อ.ประวิตรฯ ลงจี้ 13 มาตรการรับฤดูฝนป้องอุทกภัยใต้ และติดตามการแก้ปัญหาปาล์มน้ำมัน
​รองนายกฯ พล.อ.ประวิตรฯ ลงจี้ 13 มาตรการรับฤดูฝนป้องอุทกภัยใต้ และติดตามการแก้ปัญหาปาล์มน้ำมัน
วันนี้ (17 ตุลาคม 2565) เวลา 09.30 น. พล.อ.คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พล.อ. ประวิตร วงษ์สุวรรณ รองนายกรัฐมนตรี พร้อมรัฐมนตรีว่าการกระทรวงกระทรวงดิจิทัลเพื่อเศรษฐกิจและสังคม รัฐมนตรีช่วยว่าการกระทรวงการคลัง และรัฐมนตรีช่วยว่าการกระทรวงกลาโหม พร้อมคณะ ได้เดินทางลงภาคใต้ เพื่อติดตามสถานการณ์น้ำและเตรียมการรับมือฤดูฝน รวมทั้งความคืบหน้าการแก้ปัญหาปาล์มน้ำมันในพื้นที่ภาคใต้ โดยรับฟังการบรรยายสรุป ณ ศาลากลาง จังหวัดสุราษฎร์ธานี มีผู้ว่าการจังหวัด และหัวหน้าส่วนราชการให้การต้อนรับ
โดยภาพรวมภาคใต้กำลังเข้าสู่ฤดูฝน คาดการณ์สถานการณ์น้ำในพื้นที่ภาคใต้ จากร่องมรสุมพาดผ่านและพายุโซนร้อนจากทะเลจีนใต้ ส่งผลให้ฝนตกหนัก ปริมาณน้ำสะสมในพื้นที่มากขึ้น เสี่ยงต่อน้ำป่าไหลหลากและน้ำท่วมฉับพลัน ในจังหวัดชุมพร ระนอง พังงา กระบี่ ภูเก็ต สุราษฎร์ธานี นครศรีธรรมราช และสตูล การบริหารจัดการลุ่มน้ำและโครงการแหล่งเก็บกักน้ำ มุ่งแก้ปัญหาอุทกภัยเป็นหลักและภัยแล้งไปพร้อมกัน
สำหรับการแก้ปัญหาปาล์มน้ำมัน ได้รับการแก้ไขจากรัฐบาลปัจจุบันมาตลอด จากมาตรการต่างๆ ส่งผลให้ราคาปาล์มน้ำมันดีขึ้นต่อเนื่องกว่าร้อยละ 150 และสามารถทำสถิติส่งออกสูงสุด 6.2 แสนตันในปี 2564 และคาดว่าราคาปาล์มน้ำมันในปี 2565 เฉลี่ยอยู่ที่ 7.5 บาท/กิโลกรัม
พล.อ.ประวิตร ได้ย้ำให้สำนักงานทรัพยากรน้ำแห่งชาติ (สทนช.) จังหวัด และทุกส่วนราชการที่เกี่ยวข้อง โดยเฉพาะกรมชลประทาน กรมป้องกันและบรรเทาสาธารณภัย เตรียมการรับฤดูฝนภาคใต้ที่กำลังมาถึง โดยเน้น 13 มาตรการรับมือฤดูฝน และให้ความสำคัญ สำรวจพื้นที่เสี่ยงและความพร้อมของสถานีสูบน้ำ สิ่งกีดขวางทางน้ำ โดยให้บริหารจัดการน้ำ ผ่านคณะกรรมการลุ่มน้ำและคณะอนุกรรมการทรัพยากรน้ำจังหวัด พร้อมทั้งขอให้นำบทเรียน การป้องกันและแก้ปัญหาพื้นที่เสี่ยงปีที่ผ่านมา มาบริหารจัดการลดความเสี่ยงและผลความเสียหายจากอุทกภัย และต้องให้ความสำคัญ แจ้งเตือนและนำประชาชนออกจากพื้นที่ให้ทันเหตุการณ์ หากเกิดน้ำป่าไหลหลากดินโคลนถล่ม เพื่อความปลอดภัยของประชาชน พร้อมกันนี้ ขอให้ สทนช. เตรียมความพร้อมจัดตั้งศูนย์บริหารจัดการน้ำส่วนหน้า ในพื้นที่จังหวัดสุราษฎร์ธานี หากจำเป็น
พล.อ.ประวิตร ยังได้ย้ำถึงนโยบายรัฐบาลกับการบริหารจัดการปาล์มน้ำมัน ผ่าน คณะกรรมการปาล์มน้ำมันแห่งชาติ ที่มุ่งแก้ปัญหาปาล์มล้นตลาดและราคาปาล์มน้ำมันตกต่ำมาตลอด โดยออกมาตรการผลักดันการส่งออกและนำน้ำมันปาล์มส่วนเกินมาผลิตพลังงาน รวมทั้งติดมิเตอร์วัดน้ำมันปาล์มดิบ ส่งผลราคาปาล์มน้ำมันดีขึ้นต่อเนื่อง รวมทั้งเตรียมออกมาตรการระยะยาว แปรรูป เพิ่มมูลค่าให้ปาล์มน้ำมันเป็นพืชเศรษฐกิจที่ยั่งยืน สำหรับ การบูรณาการพัฒนาปาล์มน้ำมันของจังหวัดสุราษฎร์ธานี ขอให้มุ่งเป้า Oil Palm City ที่ส่งเสริมการผลิตปาล์มน้ำมันอย่างยั่งยืนและดูให้มีการซื้อขายปาล์มน้ำมันที่เป็นธรรม เพื่อดูแลเกษตรกรอย่างทั่วถึงในพื้นที่ พร้อมขอขอบคุณ เกษตรกรปาล์มน้ำมันและทุกหน่วยงานที่เกี่ยวข้อง ที่ร่วมขับเคลื่อนมาตรการปาล์มน้ำมันอย่างได้ผล
วันพฤหัสบดีที่ 27 ตุลาคม 2565
ครม. อนุมัติขยายเวลายกเว้นภาษีเงินได้วิสาหกิจชุมชน อีก 3 ปี จนถึง 31 ธ.ค. 68
.....
ที่ประชุม ครม. (25 ต.ค. 65) เห็นชอบขยายเวลาการยกเว้นภาษีเงินได้บุคคลธรรมดา สำหรับวิสาหกิจชุมชนตามกฎหมายว่าด้วยการส่งเสริมวิสาหกิจชุมชน เฉพาะที่เป็นห้างหุ้นส่วนสามัญหรือคณะบุคคลที่ไม่ใช่นิติบุคคล ซึ่งมีเงินได้ไม่เกิน 1,800,000 บาทต่อปี ออกไปอีก 3 ปี โดยเป็นเงินได้พึ่งประเมินที่ได้รับตั้งแต่วันที่ 1 ม.ค. 66 - 31 ธ.ค. 68 (จากเดิมที่สิ้นสุด 31 ธ.ค. 65)
.
การขยายเวลาการยกเว้นภาษีดังกล่าว จะช่วยบรรเทาภาษีให้กับวิสาหกิจชุมชนที่จดทะเบียนกับกรมส่งเสริมการเกษตร อีกทั้งเป็นประโยชน์ต่อการประกอบกิจการของวิสาหกิจชุมชนให้เติบโตอย่างต่อเนื่องเป็นวิสาหกิจขนาดกลางและขนาดย่อมในอนาคต
#ไทยคู่ฟ้า#สื่อสารรัฐบาลไทย
-------------------
วันเสาร์ที่ 3 กันยายน 2565
​โฆษกรัฐบาล ยืนยันรัฐบาลมุ่งมั่นส่งเสริมให้ประชาชนมีส่วนร่วมทางกฎหมาย
นำเสนอนโยบายรัฐบาลเปิดและรัฐบาลดิจิทัล (Open and Digital Government) ในการประชุม GRP15
วันนี้ (3 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ประเทศไทยได้เป็นเจ้าภาพจัดการประชุมว่าด้วยแนวปฏิบัติที่ดีด้านกฎระเบียบ ครั้งที่ 15 (15th APEC Conference on Good Regulatory Practice : GRP15) ซึ่งเป็นส่วนหนึ่งของการเป็นเจ้าภาพเอเปค 2565 ของไทย ซึ่งการจัดการประชุมครั้งนี้เป็นโอกาสสำคัญที่ได้แลกเปลี่ยนประสบการณ์ในการพัฒนาและผลักดันนโยบาย GRP ของแต่ละเขตเศรษฐกิจ และเป็นโอกาสให้ไทยนำเสนอบทบาท และแนวคิดเกี่ยวกับนโยบายรัฐบาลเปิดและรัฐบาลดิจิทัล (Open and Digital Government) ตลอดจนการส่งเสริมให้ประชาชนมีส่วนร่วมทางกฎหมาย
โฆษกประจำสำนักนายกรัฐมนตรี เปิดเผยว่า เมื่อวันพุธ ที่ 24 สิงหาคม 2565 สำนักงานคณะกรรมการกฤษฎีกา และสำนักงานสภาพัฒนาการเศรษฐกิจและสังคมแห่งชาติได้ร่วมเป็นเจ้าภาพ จัดการประชุม 15th APEC Conference on Good Regulatory Practice ภายใต้หัวข้อหลัก “การแลกเปลี่ยนประสบการณ์ในการบริหารจัดการกฎหมายในช่วงวิกฤติและเตรียมความพร้อมสังคมและเศรษฐกิจในโลกยุคหลังวิกฤติโควิด 19” โดยสนับสนุนให้เขตเศรษฐกิจต่าง ๆ เรียนรู้ซึ่งกันและกัน นำเครื่องมือด้านกฎหมายที่ดีหรือ Good Regulatory Practices หรือ GRP ทบทวนกฎหมายและกฎเกณฑ์เพื่อลดกำแพงทางการค้าเพื่ออำนวยความสะดวกด้านการค้า ซึ่งหลายเขตเศรษฐกิจได้บรรเทาความเดือดร้อนของประชาชนจากการมีกฎหมายกฎระเบียบที่เป็นสากลมากขึ้น
นายอนุชาฯ กล่าวว่า “รัฐบาลไทยมุ่งมั่นที่จะส่งเสริมให้ประชาชนสามารถเข้าถึงข้อมูลกฎหมายและแสดงความคิดเห็นเกี่ยวกับกฎหมายได้ง่าย โดยได้มอบหมายให้สำนักงานคณะกรรมการกฤษฎีกาจัดทำระบบในรูปแบบ One-stop Shop เพื่อการเข้าถึงกฎหมาย ผ่านเว็บไซต์ law.go.th รวมทั้งมุ่งมั่นที่จะผลักดันนโยบายรัฐบาลเปิดและรัฐบาลดิจิทัล (Open and Digital Government) ทั้งนี้ รัฐบาลเชื่อมั่นว่าการมีส่วนร่วมของประชาชนจะสร้างประสิทธิภาพและความโปร่งใสในการทำงานของภาครัฐ”
วันศุกร์ที่ 23 กันยายน 2565
ไทย - สเปน กระชับความสัมพันธ์ พร้อมจับมือเสริมสร้างความร่วมมือด้านการเกษตร
ไทย - สเปน กระชับความสัมพันธ์ พร้อมจับมือเสริมสร้างความร่วมมือด้านการเกษตร
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และ นายเฟลิเป เด ลา โมเรนา กาซาโด (H.E. Mr. Felipe de la Morena Casado) เอกอัครราชทูตราชอาณาจักรสเปน ประจำประเทศไทย ร่วมหารือความร่วมมือ ด้านการเกษตรระหว่างประเทศไทยและราชอาณาจักรสเปน โดยมี นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมชวน รัตนมังคลานนท์ รองปลัดกระทรวงเกษตรและสหกรณ์ นายระพีภัทร์ จันทรศรีวงศ์ อธิบดี กรมวิชาการเกษตร นายสัตวแพทย์โสภัชย์ ชวาลกุล รองอธิบดีกรมปศุสัตว์ พร้อมด้วยผู้แทนสังกัดกระทรวงเกษตรและสหกรณ์ เข้าร่วม ณ ห้องรับรองกระทรวงเกษตรและสหกรณ์
สำหรับการหารือในครั้งนี้ ประเทศไทยและประเทศสเปน กระชับความสัมพันธ์และหวังว่าทั้งสองฝ่ายจะส่งเสริมและพัฒนาความร่วมมือด้านการเกษตรระหว่างกัน อาทิ การแลกเปลี่ยนผู้เชี่ยวชาญ การวิจัย หรือการฝึกอบรมและดูงาน ซึ่งจะเป็นประโยชน์ต่อเกษตรกรของทั้งสองประเทศ รวมทั้งความร่วมมือด้านประมงที่ทั้งสองฝ่ายให้ความสำคัญ โดยเฉพาะการแก้ไขปัญหาการทำประมงผิดกฎหมาย ขาดการรายงาน และไร้การควบคุม (Illegal, Unreported and Unregulated: IUU) ซึ่งจะช่วยส่งเสริมความร่วมมือทั้งในด้านอุตสาหกรรมประมงอย่างยั่งยืนและการแก้ไขปัญหา IUU
ด้านรัฐมนตรีว่าการกระทรวงเกษตรและสหกรณ์ กล่าวเพิ่มเติมว่า “สินค้าเกษตรของไทยมีความปลอดภัยและได้มาตรฐานสากล ซึ่งกระทรวงเกษตรฯ ได้ให้ความสำคัญกับการผลิตตั้งแต่ต้นน้ำจนถึงปลายน้ำ จึงขอฝากท่านเอกอัครราชทูตฯ ช่วยในการประชาสัมพันธ์สินค้าเกษตรและอาหารของไทยให้แก่ชาวสเปนต่อไป”
นอกจากนี้ ประเทศไทยได้ส่งสินค้าออกไปยังประเทศสเปน โดยในปี 2564 มีมูลค่าการค้า 7,593 ล้านบาท คิดเป็นมูลค่าการส่งออกของไทย 4,580 ล้านบาท และ ไทยนำเข้า 3,013 ล้านบาท ซึ่งสินค้าเกษตรที่ประเทศไทยส่งออกไปประเทศสเปนที่สำคัญ ได้แก่ 1) ยางแผ่นรมควัน 2) ยางธรรมชาติที่กำหนดไว้ในทางเทคนิค 3) ข้าว 4) สับปะรด มีค่าบริกซ์เกิน 20 ไม่ได้หมักและไม่เติมสุรา และ 5) ปลาทูนา ปลาสคิปแจ็ก และปลาโบนิโต (ชนิดซาร์ดา)
วันอังคารที่ 11 ตุลาคม 2565
นายกรัฐมนตรีสั่งการ เข้มงวด จับกุม ขบวนการจำหน่ายธนบัตรดอลลาร์ปลอม เตือนประชาชนแลกเงินกับร้านค้าที่น่าเชื่อถือเท่านั้น
นายกรัฐมนตรีสั่งการ เข้มงวด จับกุม ขบวนการจำหน่ายธนบัตรดอลลาร์ปลอม เตือนประชาชนแลกเงินกับร้านค้าที่น่าเชื่อถือเท่านั้น
วันที่ 11 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ต่อกรณีการจับกุมขบวนการจำหน่ายธนบัตรดอลลาร์ปลอมเพื่อนำไปขายให้กับร้านแลกเงิน และการรับแลกเงินผ่านทางออนไลน์ ซึ่งล่าสุดกองบัญชาการตำรวจสืบสวนสอบสวนอาชญากรรมทางเทคโนโลยี ประสานงานร่วมกับสำนักงานหน่วย US Secret Service ประจำสถานเอกอัครราชทูตสหรัฐอเมริกา ได้จับกุม ผู้ต้องสงสัย พร้อมของกลางธนบัตรต่างประเทศสกุลเงินดอลลาร์สหรัฐ ใบละ 100 ดอลลาร์สหรัฐ ลักษณะเป็นแบงก์สภาพใหม่ทั้งหมด จำนวน 9,000 ใบ มูลค่ากว่า 34 ล้านบาท โดยเบื้องต้นได้แจ้งข้อหา “ร่วมกันทำปลอมธนบัตรที่รัฐบาลต่างประเทศออกใช้หรือให้อำนาจให้ออกใช้” นั้น
โฆษกประจำสำนักนายกรัฐมนตรีระบุว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้สั่งการ กำชับ ให้เข้มงวดต่อการทำความผิดลักษณะดังกล่าว ทั้งนี้ ที่ผ่านมา เจ้าหน้าที่สืบสวนพบการจำหน่ายธนบัตรดอลลาร์ปลอมจำนวนมากถูกนำไปขายให้กับร้านแลกเงินและผู้ที่ต้องการเงินสกุลดังกล่าว ผ่านช่องทางสื่อสังคมออนไลน์ เมื่อได้ตรวจสอบเงินของกลางที่ได้รับการยืนยันจากเจ้าหน้าที่หน่วย US Secret Service ประจำสถานเอกอัครราชทูตสหรัฐอเมริกา ซึ่งมีภารกิจสืบสวนปกป้องระบบทางการเงินของสหรัฐอเมริกาจากอาชญากรรมทางการเงินและอาชญากรรมทางอิเล็กทรอนิกส์ว่า ธนบัตรดอลลาร์สหรัฐของกลางดังกล่าวทั้งหมดเป็นธนบัตรปลอมแต่มีความใกล้เคียงกับธนบัตรของจริงมาก โดยที่ผ่านมาในอดีตพบการแพร่ระบาดไปที่เมืองไทย และประเทศเพื่อนบ้าน
“นายกรัฐมนตรีเน้นย้ำให้มีการบังคับใช้กฎหมายจัดการขบวนการ กลุ่มมิจฉาชีพต่าง ๆ ที่สร้างความเดือดร้อนให้สังคม และประชาชนอย่างเคร่งครัด ทั้งนี้ โทษฐานปลอมหรือแปลงธนบัตร คือจำคุกตลอดชีวิต หรือจำคุกตั้งแต่ 10-20 ปี และปรับตั้งแต่ 20,000-40,000 บาท ตามประมวลกฎหมายอาญา และขอเตือนให้ประชาชนใช้ความระมัดระวัง เลือกร้านค้ารับแลกเงินที่น่าเชื่อถือเท่านั้น” นายอนุชาฯ กล่าว